Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase nimetuse registreerimise taotluse avaldamine

(2020/C 172/07)

Käesoleva dokumendi avaldamine annab õiguse esitada avaldamisele järgneva kolme kuu jooksul vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„Akasztói szikiponty“

ELi nr: PDO-HU-02410 – 15.2.2018

KPN (X) KGT ()

1. Nimetus(ed)

„Akasztói szikiponty“

2. Liikmesriik või kolmas riik

Ungari

3. Põllumajandustoote või toidu kirjeldus

3.1. Toote liik

Klass 1.7. Värske kala, molluskid ja koorikloomad ning neist valmistatud tooted

3.2. Punktis 1 esitatud nimetusele vastava toote kirjeldus

„Akasztói szikiponty“ on üksnes Ungari riigis tunnustatud ja kontrollitud liigist aretatud karpkala (Cyprinus carpio L.) alamliik, mida müüakse eluskalana, värskelt, jahutatult või külmutatult, kui kala on vähemalt kaks suve, ent mitte üle viie suve vana.

Kala vanust määratakse elatud suvede järgi (kevadisest kudemisest sama aasta oktoobrini).

„Akasztói szikiponty“ on hele, hallika-kuldkollase värvusega, pika kereosa ja erkoranžide uimedega.

Kala kaal (eluskaal):

— kahe suve vanused kalad: 1,5 kuni 2 kg;

— kolme suve vanused kalad: 2 kuni 3,5 kg;

— nelja suve vanused kalad: 3,5 kuni 6 kg;

— kui kalad on viis suve vanad, võib nende kaal ulatuda 6 kuni 8 kg-ni.

„Akasztói szikiponty“ kvaliteediomadused on järgmised.

Kala „Akasztói szikiponty“ lihaskoe keemiline koostis on järgmine: 25–30 % kuivainet, 17–23 % valku, 5–12 % rasva.

Kala „Akasztói szikiponty“ lihaskoe organoleptilised omadused on järgmised:

— värvus: erkroosast kahvatupunaseni;

— lõhn: puhas, meeldiv, õrnalt soolane, saviliiva meenutav;

— maitse ja tekstuur: puhta maitsega kalaliha, suussulava, lihaka tekstuuriga tihke, väherasvane.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Kalasöödana kasutatakse looduslikku sööta ja jõusööta.

Looduslik sööt koosneb määratletud geograafilises piirkonnas paiknevates kalatiikides leiduvatest elusorganismidest ning moodustab 40–50 % kogusöödast. Loodusliku sööda hulka kuulub tiikides leiduv zooplankton, keriloomad, aerjalalised, vesikirbulised (Cladocera), mudatuped (Tubifex), surusääsklaste (Chironomidae) vastsed ja muud putukavastsed. Toitudes neist organismidest saavad kalad valku.

Geograafilisest piirkonnast pärit jõusööta (näiteks mais, maisisõelmed, nisu, nisusõelmed, tritikale, rukis, hernes ja sorgo) võib kaladele anda jahvatatult või teradena, ükshaaval või seguna. Jõusööt moodustab 50–60 % kogusöödast. Jõusööt rahuldab kalade energiatarbe.

Ühe suve vanustele noorkaladele võib (ainult koorumise järgsel perioodil maist oktoobrini) anda looduslikku päritolu GMO-vaba lisasööta koguses, mis ei ületa 30 % kogusöödast. See spetsiaalne lisasööt, mida antakse üksnes ühe suve vanustele kaladele, on mõeldud kalade valguvajaduse rahuldamiseks, kui looduslikest organismidest saadav valgukogus ei ole piisav selles vanuses kalade jaoks. Selle spetsiaalse lisatäissööda koostisosi asjaomases geograafilises piirkonnas ei ole, seepärast on sööt pärit väljastpoolt geograafilist piirkonda.

Geograafilisest piirkonnast pärit sööda aastane kogus:

— kui kalad on ühe suve vanused: min. 70 %;

— kui kalad on kahe kuni viie suve vanused: 100 %.

Kuna kala „Akasztói szikiponty“ omadused arenevad välja kahe suve vanusena, siis neile ühe suve vanusena antud sööt lõpptoote omadusi ei mõjuta.

3.4. Tootmise erietapid, mis peavad toimuma määratletud geograafilises piirkonnas

Kala „Akasztói szikiponty“ kogu tootmistsükkel leiab aset Akasztó ja Dunatetétleni halduspiirkonnas.

3.5. Sellise toote viilutamise, purustamise, pakendamise jm erieeskirjad, millele registreeritud nimetus viitab

—

3.6. Sellise toote märgistamise erieeskirjad, millele registreeritud nimetus viitab

Pakendil peab olema toote värviline logo, mis on vähemalt 3 cm läbimõõduga. Ümmargusel logol on sinine serv. Logo ülaosas on nimetus „Akasztói szikiponty“, alaosas on taotlejate rühma veebiaadress. Väljapaistval kohal logo keskel on päikse, vee ja pilliroo taustal hallika-kuldkollase kala motiiv. Loa hoidja võib kasutada toote logo ilma piiranguteta.

4. Geograafilise piirkonna täpne kirjeldus

Toodet „Akasztói szikiponty“ toodetakse Akasztó ja Dunatetétleni haldusüksustes.

5. Seos geograafilise piirkonnaga

Keskmise suurusega ja suured (0,1–45 ha) tammiga ümbritsetud tiigid, kus kala „Akasztói szikiponty“ [Akasztó soolakarpkala] aretatakse ja kasvatakse asuvad Kiskunsági rahvuspargi lähedal Kiskunságis Doonau ja Tisza jõe vahelisel alal sooldunud alal. Tiikide kogupindala on ligemale 400 hektarit. Soolatasandikud, mis on praegu kaitse all, tekkisid suures osas pärast Doonau jõe reguleerimist, mille tulemusena muutus põhjavee liikumine. Erakordselt soolane maapind, mis suvel on sadestunud soolakristallide tõttu pimestavvalge, annab kaitstud piirkonnale omase geograafilise ja geomorfoloogilise väärtuse.

Tiigid rajati sellisele sooldunud pinnale. Suurem osa naatriumkarbonaadist eemaldub lahustunud kujul tiigivee esmase kuivendamise käigus, kuid seda võib tunda kala värskes õrnalt soolases lõhnas.

Kalakasvatuseks sooldunud pinnasele rajatud tiikide aluspõhja moodustab õhuke saviliivakiht, mis on kaetud mõne sentimeetri paksuse viljaka mudakihiga. Tiikide sügavus on keskmiselt 70–80 cm. Geograafilise piirkonna keskmine päikesepaisteliste tundide arv aastas on juba üle 50 aasta olnud keskmiselt üle 2 000 tunni, tänu sellele soojenevad madalad tiigid kiiresti ja taimekasv on seal kiirem kui sügavamates tiikides.

Kala „Akasztói szikiponty“ puhas maitse, selle puhas, meeldiv, veidi soolane, saviliiva alatooniga lõhn ja uimede värvus tuleneb looduskeskkonnast. Kala lihaskiu tekstuur ja väike rasvasisaldus tulenevad aga inimfaktorist, s.o kalakasvatajate teadmistest ja kogemustest. Toote ainulaadsed omadused on tekkinud kõigi nende tegurite koosmõjul.

Madalates tiikides elavatel kalad saavad looduslikku sööta varem, seega taastub kalavaru varem ja kalade areng on sügavamates tiikides kasvatatavate kalade omast ühtlasem. Kalade „Akasztói szikiponty“ arengu jaoks on väga olulised söödud elusorganismidest (looduslikust söödast) saadud vitamiinid, aminohapped ja looduslikud loomsed valgud.

Geograafilises piirkonnas valdavalt esinevad põhjatuuled liigutavad madalate tiikide vett sageli põhjani välja. Seepärast ei saa tekkida eri temperatuuriga veekihte ja hapnikuga varustatus tiikide põhjas on soodne ka lagundavate organismide jaoks. See takistab lagundavate osakeste teket ja tänu sellele puudub kalal „Akasztói szikiponty“ ebameeldiv lõhn ja selle maitse ei ole rikutud. Kala lõhnas on tunda saviliiva ja soolast alatooni, mis tuleneb soolasest veest.

Veel tuleks rõhutada kala „Akasztói szikiponty“ ja tiigipõhja värvuse vahelist seost, sest kalad on täielikult kohastunud tiigipõhja värvusega. Kalale „Akasztói szikiponty“ iseloomulik hallikas-kuldkollane värvus ja oranžid uimed on arenenud selleks, et sobituda heledavärvilise kollaka saviliivase tiigipõhjaga.

Samas tuleneb kala „Akasztói szikiponty“ kvaliteet mitte üksnes looduskeskkonna ainukordsetest omadustest, vaid ka kohalikest kalakasvatustraditsioonidest ja meetoditest.

2000ndate aastate alguses täiustati juba olemasoleva kohaliku oskusteabe ja aastatepikkuste kogemuste põhjal tehnoloogiat, kuidas kasutada kohalike soola-aladele rajatud tiikide erilisi tingimusi väherasvase, lahja kala tootmiseks. Selle tehnoloogia järgi otsustatakse kala kaalu ja veetemperatuuri põhjal, kui palju jõusööta tuleb kalale kehamassi protsendi kohta anda, et liha oleks väherasvane ja lahja. Kaladele jätkub piisavalt looduslikku sööta, sest kalakasvatustiikidesse lisatakse pidevalt orgaanilist väetist.

Kala „Akasztói szikiponty“ ühe lihakilogrammi tootmiseks kulub kaks kilogrammi jõusööta, samas kui kirjanduse põhjal on kasvatatud karpkalade puhul tavapäras ette nähtud neli kuni viis kilogrammi Geograafilises piirkonnas paiknevates tiikides süüakse jõusööt kiiresti (nelja kuni kuue tunni jooksul) ära ning selle tulemusena kala magu laieneb. Järgmise söötmiseni jääva 18 tunni jooksul peavad kalad ise leidma tiigist looduslikku toitu. Selleks on vaja palju ujuda. Intensiivne liikumine muudab kala „Akasztói szikiponty“ lihaseliseks ja hoiab ära rasvakihi tekke. Tärkliserikas jõusööt annab kaladele liikumiseks vajalikku energiat ja looduslik sööt katab kalade lihaskonna kujunemiseks vajamineva valgu vajaduse. Pideva intensiivse liikumise ja ainevahetusenergia vajadustele kohandatud jõusöödaga söötmise tulemusena on kala „Akasztói szikiponty“ lihaseline ja tema lihaskoe rasvasisaldus on väga madal (5–12 %), kalal on suussulav, lihakas tekstuur.

Kala „Akasztói szikiponty“ ainulaadsed omadused tulenevad ka asjaolust, et kirjanduses üldiselt aktsepteeritud maksimaalset populatsiooni suurust on oluliselt vähendatud. Kohalike geograafiliste tingimuste alusel vaadati kalade loomulikku saagikust arvesse võttes populatsiooni suurused tootmise seisukohast üle. Kalade jaoks on peamine valguallikas tiikides leiduv looduslik sööt. Loodusliku söödaga varustatuse tagamine tootmistsükli jooksul on kalakasvatajate põhiülesanne, sest sellest sõltub kalaliha valgusisaldus ja kalade optimaalne kasv, mis on üks kalade puhta ja isuäratava maitse saladustest. Iganädalaselt kontrollitakse planktoni kogust ja kahe nädala tagant tehakse proovipüüki ning kohalikud eksperdid kohandavad selle põhjal tootmistehnoloogilisi parameetreid, lisatakse toitaineid, vähendatakse kalade arvu või kohandatakse sööda kogust, et kalade rasvasisaldus püsiks ühtlaselt 5–12 % vahemikus.

Kala „Akasztói szikiponty“ kasvatatakse looduslike tingimustega väga sarnastes tingimustes ning ka uuringud näitavad, et kala lihaskoe peamised omadused, s.o rasvasisaldus, on väga sarnased loodusliku, looduslikes veekogudes eluneva karpkala omadega. Asjaomases piirkonnas looduslikes tingimustes eluneva karpkala rasvasisaldus on 5–10 %, samas teistes piirkondades kasvatatud kala rasvasisaldus võib olla isegi 15–20 %.

Kala „Akasztói szikiponty“ ainulaadsed omadused tulenevad tootmiskoha omadustest, ainevahetuse energiavajadusele vastavast söötmisest ja ainulaadsest tootmistehnoloogiast, mille tulemusena kohalik karpkala erineb selgelt muudes piirkondades kasvatatud karpkalast.

Viide tootespetsifikaadi avaldamisele

(viitemääruse artikli 6 lõike 1 teine lõik)

https://gi.kormany.hu/foldrajzi-arujelzok

(1) ELT L 343, 14.12.2012, lk 1.